**Marcus Johan Sandell** (s. 23. syyskuuta 1987 Espoo) on suomalainen uransa lopettanut alppihiihtäjä. Seuratasolla hän edusti Grankulla IFK:ta.

Sandell kuului Suomen alppihiihtomaajoukkueeseen vuosina 2003-2018. Keväällä 2007 hän voitti hopeaa nuorten MM-kisojen suurpujottelussa.

Ura
---

Sandell aloitti laskettelun 3-vuotiaana.

### Maailmancup

Hänen ensimmäinen maailmancup-kisansa oli syksyllä 2006 Levillä, jossa hän sijoittui pujottelussa 33:nneksi kahden sadasosasekunnin päähän jatkopaikasta ja maailmancupin pisteistä. Joulukuussa 2007 hän sijoittui suurpujottelun maailmancupissa kolme kertaa 20 parhaan joukkoon. Whistlerissä 23. helmikuuta 2008 hän sijoittui ensimmäisen kerran maailmancupissa kymmenen parhaan joukkoon oltuaan suurpujottelussa yhdeksäs.

Syyskuussa 2009 Sandell loukkaantui vakavasti harjoituksissa Itävallan Pitztalissa, ja häneltä jouduttiin poistamaan toinen munuainen. Hänen vatsalaukkuunsa kertyi onnettomuudessa kolme litraa verta, ja eloonjääminen oli 10 minuutista kiinni.

Helmikuussa 2013 Sandell laski uransa parhaan maailmancup-sijoituksen oltuaan neljäs Garmisch-Partenkirchenin suurpujottelussa. Viidenneksi hän on sijoittunut samassa lajissa Beaver Creekissä joulukuussa 2011 ja Val d'Isèressä joulukuussa 2015. Kuudes hän on ollut suurpujottelussa kauden 2013–2014 ensimmäisessä maailmancupin osakilpailussa Söldenissä ja kauden 2015–2016 viimeisessä kilpailussa Sankt Moritzissa. Kaudella 2012–2013 hänen kokonaissijoituksensa suurpujottelun maailmancupissa oli kahdeksas.

Hän joutui keskeyttämään kauden 2016–2017 selän välilevynpullistuman vuoksi.

Sandell ilmoitti lopettavansa uransa alppihiihtäjänä keväällä 2018.

### Arvokisat

Sandell oli Val d'Isèren MM-kilpailuissa 2009 suurpujottelussa 16:s. Garmisch-Partenkirchenin MM-kilpailuissa 2011 hän oli samassa lajissa kymmenes ja Schladmingissa 2013 12:s.

Tammikuussa 2010 Sandell varmisti pääsynsä Vancouverin olympialaisiin annettuaan olympiapaikkaan riittävän näytön suurpujottelun esilaskijana Slovenian Kranjska Gorassa. Lokakuussa 2013 vahvistettiin Sandellin paikka vuoden 2014 Sotšin olympialaisissa. Hän ei kuitenkaan osallistunut supersuurpujotteluun selkävaivojen vuoksi ja keskeytti suurpujottelussa ensimmäisellä kierroksella laskettuaan ulos radalta. Vailin / Beaver Creekin MM-kilpailuissa 2015 hän oli suurpujottelussa neljästoista.

Yksityiselämä
-------------

Sandell asuu Lauttasaaressa. Hän on asunut aiemmin muun muassa viisi vuotta Englannissa.

Lähteet
-------

1. ↑  Urheilukoulun 1/2007 saapumiserään hyväksytyt *urheilukouluntuki.fi*.  7.5.2007. Viitattu 20.4.2014.
2. 1 2 3  Marcus Sandell Kansainvälinen hiihtoliitto (FIS).  (englanniksi)
3. 1 2 3 4 5  Marcus *Sandellin kotisivu*. Viitattu 31.10.2013. (englanniksi)
4. ↑  MTV3: Marcus Sandell jäi lähelle jatkopaikkaa Levillä
5. ↑  FIS World Cup Results Season 2008 FIS. Viitattu 31.10.2013. (englanniksi)
6. ↑  Marcus Sandell kuljetettiin helikopterilla sairaalaan
7. ↑  Sandellin munuainen jouduttiin poistamaan - edessä pitkä sairausloma
8. ↑  Janne Leskisen ystävä kuoli karmealla tavalla – tapaus muutti alppihiihtoa pysyvästi *Iltasanomat.fi*.  10.11.2017. Ilta-Sanomat. Viitattu 14.2.2018.
9. ↑  Sandell avasi kautensa kuudennella sijalla  27.10.2013. Yle Urheilu. Viitattu 31.10.2013.
10. ↑  Sandell oivassa vireessä kauden huipennuksessa *yle.fi*.  19.3.2016. Viitattu 20.3.2016.
11. ↑  Marcus Sandell kahdeksanneksi suurpujottelun maailmancupissa  16.3.2013. Ski Sport Finland. Viitattu 31.10.2013.
12. ↑  Alppihiihtäjä Sandellin kausi jää kesken selkävaivojen takia *Ilta-Sanomat*.  13.12.2016.  Arkistoitu 14.12.2016. Viitattu 13.12.2016.
13. ↑  Alppihiihtäjä Marcus Sandell lopettaa uransa – "Olen saavuttanut asioita, jotka tuntuivat epätodellisilta" *Ilta-Sanomat*.  8.5.2018. Viitattu 9.5.2018.
14. ↑  Marcus Sandell antoi vakuuttavan olympianäytön esilaskijana *Helsingin Sanomat*.  29.1.2010.  Arkistoitu 3.11.2013. Viitattu 1.2.2010.
15. ↑  Sotshin joukkueessa jo 10 urheilijaa - katso täältä kisapaikan varmistaneet  30.10.2013. Yle Urheilu. Viitattu 31.10.2013.
16. ↑  Marcus Sandell vetäytyi Sotshin avauskisastaan *MTV.fi*.  6.2.2014.  Arkistoitu 13.11.2014. Viitattu 26.10.2014.
17. ↑  Talja, Juho: Sandellin olympiakoitos jäi lyhyeksi – Ligety kellotti hurjan ajan *Yle Urheilu*.  19.2.2014. Viitattu 26.10.2014.

Aiheesta muualla
----------------

* Marcus Sandellin kotisivut (Arkistoitu – Internet Archive)
* Marcus Sandell Kansainvälinen hiihtoliitto (FIS).  (englanniksi)